ΑΠΟΦΑΣΗ ΤΟΥ ΣΥΜΒΟΥΛΙΟΥ της 6 Ιουνίου 1994 για τη συμμετοχή της Κοινότητας ως μέλους στο Ευρωπαϊκό Ταμείο Επενδύσεων (94/375/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Αφού σημείωσε το καταστατικό του Ευρωπαϊκού Ταμείου Επενδύσεων (2),

Εκτιμώντας:

ότι το Ευρωπαϊκό Συμβούλιο, που συνήλθε στο Εδιμβούργο στις 11 και 12 Δεκεμβρίου 1992, κάλεσε το Συμβούλιο και την Ευρωπαϊκή Τράπεζα Επενδύσεων να εξετάσουν επειγόντως και ευνοϊκά τη δημιουργία, το ταχύτερο δυνατό, ενός Ευρωπαϊκού Ταμείου Επενδύσεων, το οποίο εφεξής αποκαλείται "Ταμείο"-

ότι το Ταμείο αποτελεί ένα αποδοτικό και αποτελεσματικό μέσο με το οποίο η Κοινότητα, σε συνεργασία με την Ευρωπαϊκή Τράπεζα Επενδύσεων και άλλους χρηματοπιστωτικούς οργανισμούς, μπορεί να συμβάλλει ιδίως στην ανάπτυξη των διευρωπαϊκών δικτύων στους τομείς της υποδομής των μεταφορών, των τηλεπικοινωνιών και της ενέργειας και στην ανάπτυξη των μικρών και μεσαίων επιχειρήσεων (ΜΜΕ)-

ότι οι επενδύσεις τομέα των διευρωπαϊκών δικτύων έχουν κεφαλαιώδη σημασία για την καλή λειτουργία της εσωτερικής αγοράς και ότι, σύμφωνα με τις διαδικασίες που προβλέπει το καταστατικό του Ταμείου, ορισμένες από τις επενδύσεις αυτές μπορούν να αφορούν σχέδια που θα πραγματοποιηθούν σε όμορες χώρες, εφόσον πρόκειται για σχέδια εκατέρωθεν των συνόρων-

ότι η επενδυτική στήριξη των ΜΜΕ αποτελεί βασικό παράγοντα για την ενίσχυση της δημιουργίας θέσεων απασχόλησης-

ότι το Ταμείο θα ευνοήσει τις επενδύσεις και στους δύο τομείς δράσης προκειμένου να συμβάλει στην επίτευξη των στόχων της Κοινότητας-

ότι η ταχεία ενεργοποίηση του Ταμείου θα προωθήσει τη διαρκή και ισόρροπη ανάπτυξη μέσα στην Κοινότητα-

ότι το άρθρο 30 του καταστατικού της Ευρωπαϊκής Τράπεζας Επενδύσεων εξουσιοδοτεί το συμβούλιο των διοικητών της τράπεζας αυτής να δημιουργήσει το Ταμείο- ότι το συμβούλιο των διοικητών αποφάσισε να δημιουργήσει το Ταμείο και να καταρτίσει το καταστατικό του-

ότι η Κοινότητα μπορεί να γίνει μέλος του Ταμείου-

ότι θα εξασφαλιστεί ο απαιτούμενος συντονισμός μεταξύ των παρεμβάσεων του Ταμείου και των χρηματοδοτικών και δημοσιονομικών μέσων της Κοινότητας-

ότι η Επιτροπή θα διαβιβάσει την ετήσια έκθεση του Ταμείου στο Ευρωπαϊκό Κοινοβούλιο και το Συμβούλιο, συνοδευόμενη από κάθε συμπληρωματική πληροφορία ιδιαίτερου κοινοτικού ενδιαφέροντος-

ότι το Ταμείο, προκειμένου να εκπληρωθούν οι στόχοι που του έχουν ανατεθεί, πρέπει να θεωρηθεί ως πολυμερής τράπεζα αναπτύξεως κατά την έννοια της οδηγίας 89/647/ΕΟΚ του Συμβουλίου (3) και της οδηγίας 91/31/ΕΟΚ της Επιτροπής (4)-

ότι η συνθήκη δεν προβλέπει, για την έκδοση της παρούσας απόφασης, άλλες εξουσίες δράσης εκτός από εκείνες του άρθρου 235,

ΑΠΟΦΑΣΙΖΕΙ:

Άρθρο 1

Η Κοινότητα είναι μέλος του Ευρωπαϊκού Ταμείου Επενδύσεων. Εκπροσωπείται από την Επιτροπή.

Άρθρο 2

Η Επιτροπή τηρεί ενήμερο το Συμβούλιο σχετικά με τις εργασίες των οργάνων του Ευρωπαϊκού Ταμείου Επενδύσεων. Ειδικότερα, η Επιτροπή ενημερώνει το Συμβούλιο, μόλις είναι σε θέσει να το πράξει, σχετικά με τα ζητήματα που θα εξετασθούν από τη γενική συνέλευση του Ταμείου.

Το Συμβούλιο μπορεί να προβεί σε εξέταση των εν λόγω ζητημάτων, μετά από αίτημα ενός κράτους μέλους ή της Επιτροπής.

Με την επιφύλαξη του άρθρου 3, η Επιτροπή λαμβάνει υπόψη τα αποτελέσματα της προαναφερόμενης εξέτασης, όταν λαμβάνει θέση για τα ζητήματα αυτά στη γενική συνέλευση του Ταμείου.

Άρθρο 3

Η θέση της Κοινότητας σχετικά με ενδεχόμενη αύξηση του κεφαλαίου του Ταμείου και με τη συμμετοχή της σ' αυτήν την αύξηση κεφαλαίου, αποφασίζεται από το Συμβούλιο ομόφωνα, κατόπιν προτάσεως της Επιτροπής και μετά από διαβούλευση με το Ευρωπαϊκό Κοινοβούλιο.

Λουξεμβούργο, 6 Ιουνίου 1994.

Για το Συμβούλιο

Ο Πρόεδρος

Γ. ΠΑΠΑΝΤΩΝΙΟΥ

(1) ΕΕ αριθ. C 115 της 26. 4. 1993, σ. 238.

(2) Βλέπε σελίδα 1 της παρούσας Επίσημης Εφημερίδας.

(3) Οδηγία 89/647/ΕΟΚ του Συμβουλίου της 18ης Δεκεμβρίου 1989 σχετικά με το συντελεστή φερεγγυότητας των πιστωτικών ιδρυμάτων (ΕΕ αριθ. L 386 της 30. 12. 1989, σ. 14). Οδηγία όπως τροποποιήθηκε από την οδηγία 92/30/ΕΟΚ της Επιτροπής (ΕΕ αριθ. L 110 της 28. 4. 1992, σ. 52).

(4) Οδηγία 91/31/ΕΟΚ της Επιτροπής, της 19ης Δεκεμβρίου 1990, για την τεχνική τροποποίηση του ορισμού των "πολυμερών τραπεζών ανάπτυξης" στην οδηγία 89/647/ΕΟΚ του Συμβουλίου σχετικά με το συντελεστή φερεγγυότητας των πιστωτικών ιδρυμάτων (ΕΕ αριθ. L 17 της 23. 1. 1991, σ. 20).